Pedro Tarancón, futbolista de Burjassot, fa un pas més en la seua carrera esportiva i fitxa per un equip de les Illes Fèroe
2025-07-24

El passat mes de novembre, Pedro Trancón, futbolista de Burjassot, era notícia perquè la seua gran carrera esportiva el portava a ser part d’un dels equips més destacats de les Maldives, un pas gran en la seua trajectòria que el feia molt feliç i que feia que portara el nom del seu poble a l’altre costat del món.

En aquests dies, Pedro continua progressant en la seua carrera meteòrica i torna a ser notícia, ja que la seua gran qualitat, l’ha portat ara a incorporar-se al B68 Oftir, equip de les Illes Fèroe, el passat mes de gener.

En aquests moments, Pedro està realitzant la pretemporada i el dia 12 de gener estarà a Islàndia per a realitzar un stage durant cinc dies en el qual jugarà diferents partits preparatoris amb l’objectiu de disputar, a partir del 5 de març, la EffoDeildin, la primera divisió de les Illes Fèroe.

Tal com ha assenyalat Pedro, “la lliga de les Illes Fèroe és una competició important, ja que el primer juga fase de classificació per a la UEFA Champions League i el segon i tercer i campió de Copa juguen la fase de classificació per a la UEFA Europa League”. Pedro està molt il·lusionat i “content d’estar ací i espere poder ajudar a l’equip a aconseguir tots els seus objectius”.

Un pas més, i molt ferm, en el desenvolupament de la seua vida esportiva que li pot portar a aconseguir grans èxits dins del món del futbol.